दिल्ली, जुलाई २८, २०१६. मैथिली जिन्दाबाद! !
 आगामी ४ अगस्त भारतक राजधानी दिल्ली मे 'मीडिया स्कैन' द्वारा मैथिली भाषाक पत्रकारिता पर केन्द्रित एक विशेषांक केर प्रकाशन विमोचन कैल जा रहल अछि। एकर संपादन मैथिली साहित्य महासभा दिल्ली केर महासचिव संजीब सिन्हा कएलनि अछि जखन कि एहि ८ पृष्ठक विशेषांक मे प्रिन्ट मीडिया पर विरेन्द्र मल्लिक जी, इलेक्ट्रानिक मीडियापर मनोज पाठक तथा रेडियो पत्रकारितापर गंगेश गुन्जन जी संग साक्षात्कार व वेब पत्रकारिता पर भास्कर झा केर आलेखक संग विभिन्न अन्य लोकनिक टीका-टिप्पणी केँ स्थान देल जेबाक जानकारी भेटल अछि।
 'मीडिया स्कैन' एकटा समाचार-पत्र अछि, जे मीडिया पर सामग्री प्रकाशित करैत अछि। एहि समाचार-पत्र द्वारा 'मैथिली पत्रकारिता' पर केंद्रित विशेषांक प्रकाशित कएल जा रहल अछि, जेकर अतिथि संपादनक दायित्व मैथिली साहित्य महासभाक महासचिव श्री संजीव सिन्हा कें सौंपल गेल अछि। मैथिली साहित्य महासभा दिल्ली निरन्तर मैथिली साहित्य केर उत्थान लेल कार्यरत अछि आर एहि क्रम मे ई आयोजन एक बेर फेर सँ मैथिल जनमानस केँ नव उर्जा प्रदान करत। एहि आयोजनक संचालन लेल किसलय कृष्ण केँ जिम्मेवारी देल जेबाक जानकारी आयोजनकर्ता सँ जानकारी भेटल।
 निश्चित रूप सँ राजकीय उपेक्षाक विरुद्ध सब कियो मिलि-जुलिकय संघर्षक नारा बुलन्द तऽ करय सँ रहल, मुदा आपसे मे बहुतो तरहक मनमुटाव, अविश्वास आ शंका-सन्देहक कारण कोनो संगठन परिणाममुखी कार्य करबा सँ पूर्वहि मृत्यु केँ प्राप्त करैत अछि। नित्य नव-नव संगठन खूजबाक जानकारी खूब जोर-शोर सँ देखय आ सुनय लेल भेटैत अछि। मुदा जिवटताक संग किछेक प्रतिबद्ध लोक एहि भाषा आ संस्कृतिक सेवा मार्ग पर अटल रहि पबैत अछि। एहेन प्रतिबद्धताक लेल संजीब सिन्हा जी धन्यवादक पात्र छथि आर हिनकर संपादन मे मीडिया स्कैन द्वारा कराओल गेल ई महत्वपूर्ण कार्य निश्चित रूप सँ एकटा नव आयाम जोड़त। एहेन नव विश्वास केर विकास भऽ रहल अछि। 